Николай Некрасов
Пак тройка

Превод от руски: Андрей Германов, —

chitanka.info

1

Колар наперен, буйна тройка,

звънче под шарена дъга,

в калта коне със стъпка бойка

търчат. И в тройката сега

седи намръщен, с вид победен,

стражар с мустаци цял аршин,

а редом с него — тих и бледен,

двайсетгодишен господин.

Запенени летят конете

и адски вият ветровете,

обвито е небето с мрак…

Ни къща, ни пътека крива,

намръщен, мокър гъсталак…

Къде ли тройката отива?

Бог знай къде — във пустош дива.

2

Какво престъпно, лошо нещо

извърши? И какво си ти?

Ти може би на нощна среща

съпруга чужда прелъсти?

Но нейният съпруг ревниво

те проследи и оскърби,

а ти, безумец, горделиво,

не изтърпя и го уби?

Мълчи той. Бурята напира,

стражарят кръчмица съзира

и важно заповядва: „Стой!“

Там девет чашчици изпива

и тройката по пътя свой

отлита с гръм и звън — отива

бог знай къде във пустош дива.

3

Или погуби те със страшна

съблазън жълтият метал?

Дете на користта сегашна,

ти чужд имот си пожелал?

И дом добре познат, когато

градът е стихнал уморен,

обрал си с взлом, но в тъмнината

си бил открит и уличен?

Мълчи той. Вие бесен вятър,

прегърнал го като приятел,

пияният стражар пъхти.

Ту пей коларят, ту сънливо

подсвирва. Тройката лети,

гърми, звъни в калта — отива

бог знай къде във пустош дива.

4

Или ти никой не окраде —

не си от тоя род артист,

а твойто име, син на ада,

е кръвожаден нихилист?

Какво ли пъклено коварство

замисли да осъществиш —

да сринеш руското ни царство,

инспектора да заклеймиш?

Мълчи той. Вият ветровете,

уплашени пръхтят конете,

встрани отбиват, и камшик

над тях коларят с вик извива.

Колата иззад хълма в миг

се мярва, скрива се — отива

бог знай къде във пустош дива.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.